Nariadenie Komisie (ES) č. 1460/96
z 25. júla 1996
ustanovujúce podrobné pravidlá vykonávania preferenčných obchodných opatrení, ktoré sa uplatňujú na určitý tovar vznikajúci spracovaním poľnohospodárskych výrobkov, ako je ustanovené v článku 7 nariadenia Rady (ES) č. 3448/93
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 ustanovujúce obchodné opatrenia, ktoré sa uplatňujú na určitý tovar vzniknutý spracovaním poľnohospodárskych výrobkov [1], a najmä na jeho články 7, 13 a 16,
keďže Spoločenstvo uzavrelo niekoľko dohôd s tretími krajinami na uplatňovanie poľnohospodárskych zložiek, znížených v porovnaní s poľnohospodárskymi zložkami, ktoré ustanovuje Spoločný colný sadzobník;
keďže použitie týchto znížených colných sadzieb je podmienené tým, aby tovar pochádzal z týchto preferenčných krajín; keďže je potrebné v určitých prípadoch stanoviť, ktoré pravidlá pôvodu sa majú uplatňovať;
keďže spôsobilosť pre tieto znížené colné sadzby sa vo všeobecnosti priznáva v rámci kvót; keďže je potrebné otvoriť kvóty a ustanoviť podrobné pravidlá pre uplatňovanie týchto kvót, najmä za účelom, aby sa zaručil rovnaký a neustály prístup ku kvótam všetkým dovozcom v spoločenstve na jednej strane a okamžité uplatnenie poplatkov ustanovených pre kvóty vo všetkých členských štátoch na druhej strane až do ich vyčerpania; keďže na zabezpečenie efektívnej spoločnej správy takýchto kvót nie je dôvod brániť členským štátom pri povoľovaní čerpať potrebné množstvá z objemu kvót, ktoré zodpovedajú skutočným dovozom; keďže takýto spôsob správy si však vyžaduje úzku spoluprácu medzi členskými štátmi a Komisiou, ktorá musí predovšetkým sledovať pomer, v akom sa objemy kvót využívajú, a musí o tom informovať členské štáty;
keďže Belgické kráľovstvo, Holandské kráľovstvo a Luxemburské veľkovojvodstvo sú zastúpené Hospodárskou úniou Beneluxu, môže každú činnosť týkajúcu sa správy týchto opatrení vykonávať jeden z jej členov;
keďže poskytnuté zníženia sa vo všeobecnosti ustanovujú znížením základných čiastok použitých na výpočet poľnohospodárskych zložiek, ktoré sa uplatňujú na určitý špecifickýtovar; keďže odkedy sa v priebehu rokovaní Uruguajského kola zaviedli colné sadzby, poľnohospodárske zložky Spoločného colného sadzobníka sa ustanovujú tak, ako sú a už nie viac v závislosti na množstve základných výrobkov ustanovených podľa článku 13 nariadenia (ES) č. 3448/93;
keďže na účel výpočtu znížených poľnohospodárskych zložiek sa musia tieto množstvá pre preferenčný obchod zachovávať;
keďže nariadenie Komisie (ES) č. 3238/94 [2], naposledy zmenené a doplnené nariadením (ES) č. 478/96 [3], ustanovuje stanovenie a správu pohyblivých zložiek pre určitý tovar pochádzajúci z krajín strednej a východnej Európy vzniknutý spracovaním poľnohospodárskych výrobkov uvedených v prílohách k nariadeniu (ES) č. 3448/93; keďže od nadobudnutia účinnosti tohto nariadenia sa pohyblivé zložky nahradili poľnohospodárskymi zložkami ustanovenými v colnom sadzobníku spoločenstva; keďže toto nariadenie muselo byť dočasne doplnené nariadením Komisie (ES) č. 1200/95 [4];
keďže nariadenie Komisie (ES) č. 1294/94 z 3. júna 1994 o vykonávacích pravidlách obchodných opatrení, ktoré sa uplatňujú na dovoz určitého tovaru vzniknutého spracovaním poľnohospodárskych výrobkov [5], sa na tovar dovezený nad rámec preferenčných dohôd už neuplatňuje;
keďže sa pri obchodovaní s ostatnými tretími krajinami zaviedli znížené poľnohospodárske zložky; keďže kvôli zrozumiteľnosti je potrebné stanoviť jediný predpis týkajúci sa osobitných ustanovení, ktoré sa uplatňujú na obchod uvedený v článkoch 6 a 7 nariadenia (ES) č. 3448/93; keďže nariadenia (ES) č. 1294/94 a (ES) č. 3238/94 sa musia z tohto dôvodu zrušiť;
keďže článok 6 ods. 3 nariadenia (ES) č. 3448/93 ustanovuje, že hodnotové clá zodpovedajúce poľnohospodárskej zložke sa môžu nahradiť osobitnou čiastkou v prípade, keď to umožňuje preferenčná dohoda; keďže táto čiastka by však nemala presiahnuť poplatok, ktorý sa uplatňuje v súvislosti s nepreferenčným obchodom;
keďže opatrenia uvedené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi výrobkami, ktoré nie sú uvedené v prílohe II,
PRIJALA TOTO NARIADENIE:
Článok 1
Toto nariadenie ustanovuje pravidlá pre stanovenie znížených poľnohospodárskych zložiek uvedených v článku 7 nariadenia (ES) č. 3448/93 a pre riadenie kvót otvorených na základe preferenčných dohôd, ktoré sa uplatňujú na tovar a výrobky, na ktoré sa vzťahuje nariadenie (ES) č. 3448/93.
Článok 2
Na účely ustanovenia znížených poľnohospodárskych zložiek sa posudzujú tieto základné výrobky;
- mäkká pšenica,
- tvrdá pšenica,
- raž,
- jačmeň,
- kukurica, iná ako kukurica na siatie,
- lúpaná ryža s dlhými zrnami, ďalej len "ryža",
- biely cukor,
- melasa,
- sušené mlieko s obsahom tuku nepresahujúcim 1,5 % hmotnosti, neobsahujúce pridaný cukor alebo iné sladidlá a v bezprostrednom obale s netto obsahom väčším ako 2,5 kg, ďalej len "PG 2",
- sušené mlieko s obsahom mliečneho tuku 26 % hmotnosti, neobsahujúce pridaný cukor alebo iné sladidlá a v bezprostrednom obale s netto obsahom väčším ako 2,5 kg, ďalej len "PG 3",
- maslo, s obsahom tuku 82 % hmotnosti, ďalej len "PG 6".
Článok 3
Znížené poľnohospodárske zložky, na ktoré sa vzťahuje toto nariadenie, sa vypočítajú na základe stanovených množstiev základných výrobkov, ktoré sa použili pri výrobe tovaru a na ktoré sa vzťahuje toto nariadenie. Tieto množstva sa stanovia v prílohe I k tomuto nariadeniu vzhľadom na príslušné špecifikácie v kombinovanej nomenklatúre.
V prípade tovaru patriaceho pod kódy kombinovanej nomenklatúry, keď sa v prílohe I k tomuto nariadeniu uvádza odkaz na prílohu II, sú tieto množstvá uvedené v prílohe II. V prípade takéhoto tovaru sa uplatňuje dodatočný kód na základe zloženia tovaru, ako sa uvádza v prílohe III.
Článok 4
Množstvá cukru a obilnín, ktoré sa majú zohľadniť pri výpočte dodatočných znížených ciel na cukor (AD S/Z) a na múku (AD F/M) pre tovar, na ktorý sa vzťahuje príloha II, sú množstvá uvedené v bodoch B a C prílohy II, pre daný obsah sacharózy, invertného cukru a/alebo izoglukózy a škrobu a/alebo glukózy. Pre ostatný tovar sa tieto dodatočné clá získajú na základe posúdenia iba základných výrobkov, ktoré patria buď do sektora cukru, alebo do sektora obilnín.
Článok 5
1. Znížené poľnohospodárske zložky a v prípade potreby dodatočné znížené clá, ktoré sa uplatňujú na každý tovar, na ktorý sa vzťahuje takéto zníženie cla, sa získajú tak, že sa vynásobia množstvá príslušných použitých základných výrobkov základnou čiastkou uvedenou v odseku 2 a pre všetky príslušné základné výrobky použité v tomto tovare sa tieto čiastky pripočítajú.
2. Základná čiastka, ktorá sa zohľadňuje pri výpočte znížených poľnohospodárskych zložiek a v prípade potreby dodatočných znížených ciel, je čiastka stanovená v ECU, ktorá je uvedená v príslušnej dohode, alebo je určená na základe tejto dohody.
3. Keď preferenčná dohoda uvádza zníženie sadzieb poľnohospodárskych zložiek na tovar namiesto zníženia základných čiastok, znížené poľnohospodárske zložky sa vypočítajú tak, že sa posúdia poľnohospodárske zložky ustanovené v Spoločnom colnom sadzobníku a uplatní sa zníženie uvedené v dohode, ktorá sa vzťahuje na príslušnú krajinu.
4. V prípadoch, keď znížená poľnohospodárska zložka a v prípade potreby dodatočné znížené clá stanovené podľa odseku 1 by boli menšie ako ECU 2,4/100 kg, stanoví sa takáto zložka a/alebo clo na nulovú hodnotu.
5. Čiastky ustanovené na základe tohto článku uverejní Komisia v Úradnom vestníku Európskych spoločenstiev. Ak nie je v dohode s príslušnou krajinou uvedené inak, čiastky sa uplatnia od 1. júla do 30. júna nasledujúceho roku. Ak však clá, ako aj koeficienty uplatňované na základné výrobky zostávajú nezmenené, čiastky ustanovené na základe tohto článku ponechá Komisia nezmenené a uverejní túto informáciu v Úradnom vestníku európskych spoločenstiev.
Článok 6
1. Tovar, na ktorý sa vzťahuje znížená poľnohospodárska zložka a v prípade potreby znížené dodatočné clo alebo zníženie ciel v rámci kvóty, sa ustanoví v dohode alebo sa určí na základe dohody týkajúcej sa príslušnej krajiny.
2. V prípade, keď sa tieto zníženia uplatňujú v rámci kvóty, táto kvóta sa stanoví alebo otvorí na základe príslušnej dohody.
Článok 7
V prípade, keď sa v dohode uvádza uplatňovanie osobitnej čiastky zníženej alebo nezníženej na základe kvóty a keď Spoločný colný sadzobník Spoločenstva uvádza uplatňovanie hodnotového cla, čiastka, ktorú treba zaplatiť, nesmie presiahnuť maximálnu sadzbu Colného sadzobníka Spoločenstva.
Článok 8
1. Na účely tohto nariadenia "pôvodný tovar" je tovar spĺňajúci podmienky, ktoré ustanovuje:
a) protokol 4, ktorý je pripojený k Európskym dohodám medzi Európskym spoločenstvom a:
- Poľskom,
- Maďarskom,
- Rumunskom,
- Bulharskom,
- Českou republikou,
- Slovenskou republikou;
b) protokol 3, ktorý je pripojený k dohodám s:
- Litvou,
- Lotyšskom,
- Estónskom;
c) protokol 3, ktorý je pripojený k Dohode o voľnom obchode so:
- Švajčiarskom,
- Nórskom,
- Islandom;
d) protokol 4, ktorý je pripojený k dočasnej dohode medzi Európskym spoločenstvom a Izraelským štátom.
2. Pri obchode s Tureckom sa uplatňujú ustanovenia článkov 17 až 23 rozhodnutia Rady 96/142/ES [6] a rozhodnutie č. 1/95 Asociačnej rady ES-Turecko z 22. decembra 1995 o zavedení konečnej etapy colnej únie.
Článok 9
V prípade množstiev presahujúcich stanovené kvóty zodpovedajú poľnohospodárske zložky, ktoré sa uplatňujú na tovar uvedený v prílohe B k nariadeniu (ES) č. 3448/93, ale na ktorý sa nevzťahujú osobitné ustanovenia týkajúce sa obchodovania s takýmto tovarom v príslušnej krajine tým, ktoré sú uvedené v Spoločnom colnom sadzobníku.
Ak sa kvóta týka zníženia hodnotových ciel, clá, ktoré sa uplatňujú na takýto tovar v prípade tovaru nad rámec kvót, na ktoré sa vzťahujú horeuvedené ustanovenia, zodpovedajú tým, ktoré sú uvedené v Spoločnom colnom sadzobníku, alebo ktoré sú ustanovené v dohode.
Článok 10
1. Colné kvóty, na ktoré sa vzťahuje toto nariadenie, spravuje Komisia, ktorá môže uložiť také administratívne opatrenia, ktoré umožnia účinnú správu.
2. V prípade, keď dovozcovia predložia v členských štátoch prehlásenie o prepustení do režimu voľného obehu, ktoré obsahuje žiadosť na preferenčné zaobchádzanie s tovarom, na ktorý sa vzťahuje toto nariadenie a colné orgány uznajú toto prehlásenie, príslušný členský štát na základe oznámenia Komisie čerpá množstvo zodpovedajúce jeho potrebám z objemu príslušnej kvóty.
Žiadosti na čerpanie kvóty s uvedením dátumu prijatia prehlásení sa musia bezodkladne poslať Komisii.
Komisia povolí čerpanie na základe dátumu prijatia prehlásenia na prepustenie do režimu voľného obehu colnými orgánmi príslušného členského štátu, pokiaľ to zostávajúci rozdiel umožňuje.
3. V prípade, keď členský štát nevyužije čerpané množstvá, vráti ich čo najskôr k príslušnému objemu kvóty.
4. Ak požadované množstvá prevyšujú zostávajúci rozdiel objemu kvóty, rozdelia sa proporcionálne na žiadosti. Komisia oznámi členským štátom využité čerpania.
Článok 11
Nariadenia (ES) č. 1294/94 a (ES) č. 3238/94 sa týmto zrušujú.
Článok 12
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať s účinnosťou od 1. júla 1996.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. júla 1996